Михалци
Михалци е село в Северна България. То се намира в община Павликени, област Велико Търново.

География 
Село Михалци се намира в Дунавската равнина между реките Росица и Негованка.

История 
Според легендата, селото е основано в средата на XV век. За основател на селото се смята Михал бей Михалооглу, който е наследник от рода на Гаази Али Фируз бей. В землището на селото се е намирало село Чугаревец. Един от първите свещеници в селото е поп Станю Георгиев, който е обслужвал литургии на открито. Първото килийно училище е основано през 1816 година. Изграждането на първата църква в Михалци започва през 1833 г. Три години по-късно храмът е осветен и е наречен Православен храм „Успение Богородично“. През 1845 г. селото е посетено от Петко Рачов Славейков, който се опитва да убеди михалчани да го наемат като учител срещу годишно възнаграждение от 1000 гроша и храна, но въпреки че селото не разполага с подготвен учител, местният чорбаджия отхвърля предложението, изтъквайки поисканото възнаграждение като прекалено високо.  През 1870 г. е основано читалище „Съединение“. През 1873 г. в Михалци започва работа класен учител на годишна заплата 6000 гроша. За това високо за времето си възнаграждение в селото се установява търновчанинът Тодор Лука Лефтеров – един от петимата млади българи, завършили преди Освобождението висше образование във Великобритания. Младият, едва двадесетгодишен учител се заема с обновяването на учебния процес, с организацията на театралното и читалищното дело, с общинските инициативи и комитетските дела в селото и бързо се превръща в духовен стожер на Михалци. Убит е на 8 май 1876 г. при Дряновски манастир, където е разбита четата на поп Харитон, към която по време на Априлското въстание се присъединява и Лефтеров. В негов чест през учебната 1926/1927 г. по решение на учителския съвет прогимназията се именува „Тодор Л. Лефтеров“. На 1 декември 1934 г. прогимназията се преобразува в основно училище. В училището се обучават ученици от околните села: Мусина, Русаля и Стамболово. В селото се основава ОТКЗС „Комуна“ през 1958 г.

Културни и природни забележителности 
 Родната къща на Михал Бей.
 Църквата „Успение Богородично“ – през 2018 г. е обявена за паметник на културата с национално значение.
 Килийно училище

Спорт 
 ФК „Светкавица“ участва във „Б“ ОФГ Велико Търново – север.

Редовни събития 
Всяка година в последната събота от август месец се провежда селския сбор.

07.12. – празникът на с. Михалци

Галерия

Личности 
 Дионисий Михалски – архимандрит и революционер
 Стефан Трифонов – свещеник и революционер
 Тодор Лука Лефтеров (1852 – 1876) – учител и революционер
 Петко Кунин (1900 – 1978) – политик от БКП
 Антон Антонов (Михал Бей)
 Георги Калпакчиев (1928 – 2020), български офицер, генерал-майор

Литература 
 „Животът на един михалчанин“ от Михал Бей

Литература

Източници 

Села в област Велико Търново
Населени места в община Павликени